钦定古今图书集成/明伦汇编/氏族典/第175卷 > 钱璧
## 钦定古今图书集成/明伦汇编/氏族典/第175卷 > 钱璧

按《松江府志》：“璧，郡人。端重清慎，至治壬申科进士。尝
纳一女奴，其妻劝璧纳为妾，正色答曰：‘我置此，欲以
侍巾栉耳’。即具资嫁之，果处子也。陶宗仪早岁尝从
受业，终身尊事之。”

===钱好德===按《江西通志》：“好德，吉水人。元季群盗起，好德父勇略
过人，保障其乡。群盗谋必杀之，好德曰：‘贼所忌者，吾
父也’。”遂奋身当之。盗执好德去，日加榜棰，终不言其
父之所在。贼怒，将杀之，左右曰：“此孝子也，杀孝子不
祥。”遂释之。